Ka leselageng go be go na le lesogana le le bego le šoma go koropa le go ripa dinama ka saga. E be e le motho wa nkitimpana wa mmele wa go hlepha tše nkego ke wa mosadi. Mafuri a gagwe le marama di be di tletše gomme ge a šikinyega le tšona di reketla bjalo ka tša lethari la go akola. O be a bitšwa Huane. O be a sa iketle. O be a nyaka go bona le go kwa se sengwe le se sengwe se se bego se feta pele ga mahlo le ditsebe tša gagwe. Ka mehla ge Sekatane a etla go lekola kgwebo, o be a eya go mo hwenahwenetša ka tše di hlwelego di hlaga. Ka go realo a napa a ba tshebi ya dira, Sekatane a fela a mo fa dingatha le mala gore a yo šeba le ba lapa labo. Batho ka moka ba be ba mo tseba, ba itota gore a se ba lome go Sekatane ba tloga ba wela masobelong.